छत्तीसगढ़: सास और दामाद साथ बैठकर पी रहे थे शराब, अचानक बिगड़ी तबियत और हो गई मौत  
शाराब पीने से सास और दामाद की मौत
मामले की पड़ताल में जुटी पुलिस
छत्तीसगढ़ के जांजगीर चांपा जिले की घटना
छत्तीसगढ़ से बेहद ही चौंकाने वाली खबर सामने आई है. बताया जा रहा है कि जांजगीर चांपा जिले में शराब पीने के बाद सास और दामाद की मौत हो गई है. पुलिस ने मामला दर्ज कर लिया है. जानकारी के अनुसार, जांजगीर चांपा जिले के पुलिस अधिकारियों ने मंगलवार को बताया कि जिले के कोतवाली थाना क्षेत्र के अंतर्गत घुटिया गांव में सोमवार को शराब पीने के बाद सास और दामाद की मौत हो गई है. पुलिस अधिकारियों ने बताया कि घुटिया गांव निवासी जाम बाई कंवर (45 वर्ष) सोमवार की सुबह शौच के लिए गांव के बाहरी हिस्से में गई थी. इस दौरान उसे वहां एक देशी शराब की बोतल मिली. जाम बाई शराब को लेकर घर आ गई थी. 
अधिकारियों ने बताया कि जाम बाई का दमाद घनश्याम कंवर (30 वर्ष) कोरबा जिले के बरीडीह गांव से त्योहार मनाने घुटिया गांव आया था. घर आने के बाद जाम बाई ने अपने दामाद के साथ बैठकर शराब पी. शराब पीने के कुछ देर बाद जब दोनों की तबियत बिगड़ने लगी तब परिजन उन्हें अस्पताल ले गए. लेकिन रास्ते में ही दोनों की मौत हो गई.
पुलिस अधिकारियों ने बताया कि घटना की जानकारी मिलने के बाद पुलिस घटनास्थल पर पहुंची और शवों को पोस्टमार्टम के लिए भेजा गया. उन्होंने बताया कि पोस्टमार्टम रिपोर्ट मिलने के बाद ही दोनों की मौत के कारणों के बारे में जानकारी मिल सकेगी.